Praksisnotat om ressourceforløb

Indhold

Praksisnotatet er baseret på lov om en aktiv beskæftigelsesindsats (beskæftigelsesindsatsloven), jf. lovbekendtgørelse nr. 701 af 22. maj 2022.

I. Indledning

II. Lovgrundlag

III. Ressourceforløb

V. Praksis – Ankestyrelsen principafgørelser

VI. De konkrete mødesager

I. Indledning

På temamødet den 17. november 2022 behandles 38 sager om ressourceforløb.

II. Lovgrundlag

Lov om en aktiv beskæftigelsesindsats:

**§ 43.** Rehabiliteringsplanen består dels af en forberedende del, som udarbejdes for alle, jf. § 40, stk. 2, og som danner grundlag for sagens behandling i rehabiliteringsteamet, dels af en indsatsdel, som udarbejdes for personer omfattet af § 6, nr. 6, som er visiteret til kategori 3, jf. § 12 i lov om sygedagpenge, og for personer omfattet af § 6, nr. 7 og 8.

**§ 44.** Rehabiliteringsplanens forberedende del skal indeholde oplysninger om:

1) Personens job- og uddannelsesmål.

2) Personens jobmæssige, sociale og helbredsmæssige ressourcer og udfordringer, herunder dokumentation for den forudgående indsats på disse områder.

3) Den praktiserende læges vurdering af personens helbredsmæssige situation i forhold til at kunne arbejde, som foretages på baggrund af en konsultation.

*Stk. 2.* Rehabiliteringsplanens forberedende del udarbejdes i samarbejde med personen.

*Stk. 3.* Kommunen udarbejder rehabiliteringsplanens forberedende del. Den gennemgående og koordinerende sagsbehandler, jf. § 36, stk. 3, udarbejder rehabiliteringsplanens forberedende del for personer omfattet af § 6, nr. 7.

**§ 112**. Ressourceforløb med tilhørende ressourceforløbsydelse efter kapitel 6 a i lov om aktiv socialpolitik er en ordning for personer, der har komplekse problemer ud over ledighed, der ikke har kunnet løses gennem en indsats efter denne lov eller efter lov om aktiv socialpolitik, og som kræver et helhedsorienteret forløb med en kombination af indsats efter denne lov og sociale eller sundhedsmæssige indsatser, jf. dog stk. 2. Herudover skal en af følgende betingelser være opfyldt:

1) Personen har modtaget længerevarende offentlig forsørgelse.

2) Personen har deltaget i tilbud eller revalidering efter denne lov uden at have øget tilknytningen til arbejdsmarkedet.

3) Kommunen vurderer, at der er behov for en længerevarende indsats, før der kan fastsættes et konkret beskæftigelsesmål.

*Stk. 2.* Et ressourceforløb er relevant, når der er et udviklingsperspektiv i forhold til personens arbejdsevne. Er det dokumenteret, eller er det på grund af særlige forhold helt åbenbart, at arbejdsevnen ikke kan forbedres ved deltagelse i et ressourceforløb, skal et ressourceforløb ikke iværksættes.

*Stk. 3.* For personer, der har mindre end 6 år til folkepensionsalderen, jf. § 1 a i lov om social pension, skal der ikke iværksættes et ressourceforløb, medmindre personen selv ønsker det. En person, der i løbet af et ressourceforløb når det tidspunkt, hvor der er mindre end 6 år til folkepensionsalderen, skal fortsætte forløbet, til det er afsluttet.

**§ 113.** Ressourceforløbet kan bestå af tilbud efter kapitel 11, 12 og 14 og en indsats efter anden lovgivning, herunder efter lov om social service og sundhedsloven. Ressourceforløbet kan tillige indeholde mentorstøtte efter kapitel 26 og indsatser, der kan stabilisere og forbedre personens fysiske, psykiske og sociale tilstand, med henblik på at personen efterfølgende kan deltage i tilbud efter denne lov.

*Stk. 2.* Kommunen skal forelægge en persons sag om ressourceforløb for rehabiliteringsteamet, jf. kapitel 2 i lov om organisering og understøttelse af beskæftigelsesindsatsen m.v., når personen ikke har påbegyndt et tilbud efter kapitel 11, 12 eller 14, en indsats efter lov om social service eller en kommunal indsats efter sundhedsloven, senest 6 måneder efter at ressourceforløbet er påbegyndt. Det gælder dog ikke, hvis særlige grunde taler imod, at sagen skal forelægges for rehabiliteringsteamet.

*Stk. 3.* En person i ressourceforløb, der mener, at et beskæftigelsesrettet tilbud ikke tager tiltrækkeligt hensyn til personens helbredstilstand, jf. § 53, stk. 4, har ret til at få en samtale med en sundhedskoordinator fra regionens kliniske funktion og den koordinerende sagsbehandler. Gør personen brug af retten til at få en samtale, inden tilbuddet er påbegyndt, skal personen ikke påbegynde tilbuddet, før jobcenteret har taget stilling til, om tilbuddet skal tilpasses. Har personen en jobformidler, jf. § 113 a, kan denne deltage i samtalen i stedet for den koordinerende sagsbehandler

*Stk. 4.* Kommunen skal inden ressourceforløbets afslutning træffe beslutning om, hvilke indsatser der skal iværksættes fremadrettet.

**§ 113 a.**Personer i ressourceforløb har ret til en personlig jobformidler. Jobformidleren skal i samarbejde og tæt dialog med personen understøtte, at der bliver skabt det rigtige match mellem personen og en arbejdsgiver, så personen kan ansættes ordinært som lønmodtager, herunder med få ugentlige timer, eller påbegynde et virksomhedsrettet tilbud efter kapitel 11 eller 12. Jobformidleren skal indgå i et samarbejde med personens koordinerende sagsbehandler, jf. § 36, stk. 3.

**§ 114.**Et ressourceforløb skal være af mindst 1 og højst 3 års varighed. Perioder med barsel eller sorgorlov medregnes ikke i ressourceforløbets varighed, i det omfang der under fravær er ret til dagpenge ved graviditet, barsel, adoption og sorgorlov efter bestemmelserne i barselslovens § 6, stk. 1 og 2, § 7, § 8, stk. 1-6, § 9, § 13 og § 14, stk. 1 og 2.

*Stk. 2.* Personen kan tilbydes flere på hinanden følgende ressourceforløb.

*Stk. 3.* For personer mellem 40 og 50 år kan den samlede periode, hvor personen er i ressourceforløb, ikke overstige 5 år, medmindre personen ønsker det. Personer, der fylder 40 år under et ressourceforløb, fortsætter dog i forløbet, til det er afsluttet, uanset at den samlede periode kommer til at overstige 5 år.

*Stk. 4.* Er personen over 50 år, kan kommunen tilbyde mere end ét ressourceforløb, hvis personen ønsker det. Der kan alene gives ressourceforløb frem til det tidspunkt, hvor personen når folkepensionsalderen.

III. Ressourceforløb

Kommunen giver ressourceforløb til personer, der har komplekse problemer ud over ledighed, der ikke har kunnet løses gennem en almindelig indsats, og som kræver et helhedsorienteret forløb med en kombination af en beskæftigelsesindsats og sociale eller sundhedsmæssige indsatser. Personer, hvor det som følge af svær sygdom eller på grund af betydelige funktionsnedsættelser er åbenbart formålsløst at forsøge at udvikle deres arbejdsevne i et ressourceforløb, skal ikke have tilbud om et ressourceforløb.

Målgruppen for ressourceforløb vil typisk være personer, der kommer fra kontanthjælp eller sygedagpenge. Det kan også være personer, der ikke nødvendigvis har en varig begrænsning i deres arbejdsevne, men som derimod er aktuelt udfordret af komplekse problemer i form af f.eks. helbredsproblemer, misbrug, sociale forhold m.v. og derfor vurderes ikke at kunne komme i job eller uddannelse på kort eller mellemlang sigt.

*Udviklingsperspektiv*

Et ressourceforløb er relevant, når der er et udviklingsperspektiv i forhold til personens arbejdsevne. Er det dokumenteret, eller er det på grund af særlige forhold helt åbenbart, at arbejdsevnen ikke kan forbedres ved deltagelse i et ressourceforløb, skal et ressourceforløb

ikke iværksættes. Ressourceforløb skal kun iværksættes, når der kan peges på indsatser, hvor der er en realistisk forventning om, at borgeren kan drage nytte af indsatsen og på sigt forbedre sin situation og blive i stand til at deltage på arbejdsmarkedet, fx i et fleksjob.

Det betyder, at der skal visiteres til ressourceforløb, hvis der på sigt er en mulighed for, at borgerens arbejdsevne kan udvikles i en sådan grad, at borgeren vil kunne blive i stand til at have indtægtsgivende arbejde i form af ordinære timer eller i et fleksjob, eventuelt efter gennemførelse af en uddannelse. Er dette ikke tilfældet, skal kommunen vurdere, om der i stedet skal indledes en sag om førtidspension.

Det betyder også, at det ikke er tilstrækkeligt til at være i målgruppen for et ressourceforløb, at det ikke kan udelukkes, at arbejdsevnen kan udvikles i forløbet. Der skal positivt kunne peges på et udviklingsperspektiv i forhold til personens arbejdsevne.

*Indholdet af et ressourceforløb*

Ressourceforløbet består i en individuel og helhedsorienteret indsats, med en kombination af en beskæftigelsesindsats og sociale og sundhedsmæssige indsatser. Målet er at udvikle de pågældende personers arbejdsevne og hjælpe dem videre i livet, og fokus i forløbet er, at arbejdsevnen udvikles gennem en konkret og aktiv indsats, hvor den enkeltes mål i forhold til arbejde og uddannelse er styrende for, hvilke aktiviteter, der sættes i gang.

Ressourceforløbet vil ofte bestå af både beskæftigelsestilbud, sociale tilbud og sundhedsmæssige tilbud. Der udpeges én koordinerende sagsbehandler for borgeren. Alle relevante indsatser kan indgå i et ressourceforløb, når blot de fremgår af rehabiliteringsplanens indsatsdel. Eksempler på tilbud i et ressourceforløb kan være virksomhedspraktik, mentorstøtte, misbrugsbehandling, rådgivning og støtte fra

psykolog/terapeut/coach, motion, kurser i håndtering af stress/angst m.v., støttekontaktperson, hjælp til boligproblemer, socialpædagogisk bistand, udredning m.m.

Efter regler, som trådte i kraft den 1. januar 2022, skal kommunen, for at sikre en tidlig og målrettet indsats i ressourceforløbet, sørge for at borgerens sag bliver forelagt for rehabiliteringsteamet, hvis borgeren ikke senest 6 måneder efter, at den pågældende er påbegyndt et ressourceforløb, er kommet i gang med

– et tilbud om virksomhedspraktik, løntilskud eller vejledning og opkvalificering efter lov om en aktiv beskæftigelsesindsats,

– en indsats efter lov om social service eller

– en kommunal sundhedsindsats efter sundhedsloven.

Der er ikke fastsat tidsfrister for, hvornår sagen skal genbehandles i rehabiliteringsteamet. Da intentionen med indsatsgarantien er, at der sker en tidlig og målrettet indsats, bør kommunen sikre, at sagen genbehandles i rehabiliteringsteamet snarest muligt efter udløbet af de 6 måneder. Rehabiliteringsteamet skal alene drøfte og afgive indstilling om, hvilke indsatser, der skal iværksættes for borgeren fremadrettet, og hvordan opfølgningen på indsatsen skal tilrettelægges.

*Relevante indsatser*

Kravet om dokumentation betyder, at kommunen skal sikre, at ressourceforløb iværksættes i de sager, hvor det er relevant. En borger skal som udgangspunkt have deltaget i mindst ét ressourceforløb, før der kan tilkendes førtidspension. Kommunen skal dog tilkende førtidspension, selvom der ikke er gennemført et ressourceforløb, hvis det er dokumenteret, eller det på grund af særlige forhold er helt åbenbart, at arbejdsevnen ikke kan udvikles.

**Der er ikke udviklingsperspektiv for borgerens arbejdsevne, når fx:**

* der ikke er muligheder for bedring af borgerens meget dårlige helbredstilstand,
* der ikke er muligheder for bedring af borgerens meget ringe funktionsevne,
* det enten er dokumenteret eller på grund af særlige forhold er helt åbenbart, at arbejdsevnen ikke kan forbedres ved iværksættelse af udviklende og afklarende forløb,
* der peges på tiltag, som udelukkende har sigte på forbedring af borgerens livskvalitet.

**Der er et udviklingsperspektiv for borgerens arbejdsevne, når fx:**

* der er relevante behandlingsmuligheder,
* borgerens arbejdsevne ikke er afklaret og prøvet udviklet i forhold til det brede arbejdsmarked under hensynstagen til borgerens skånebehov og funktionsniveau,
* manglende iværksættelse af afklaringsforløb ikke alene er udtryk for borgerens arbejdsevne, men også skyldes andre årsager, fx borgerens motivation,
* det er relevant at overveje, bl.a. om der er behov for mentor, funktionsevnebeskrivelse i hjemmet og/eller hjælpemidler.

*Varighed*

Kommunen træffer afgørelse om længden af ressourceforløb.

Efter 1. januar 2022 gælder det, at et ressourceforløb skal være af mindst 1 og højst 3 års varighed. Inden da kunne et ressourceforløb have en varighed på op til 5 år.

Det er i overgangsregler reguleret, at et ressourceforløb af mere end 3 års varighed, der er iværksat før den 1. januar 2022, fortsætter, til det er afsluttet.

Længden på et ressourceforløb skal fastlægges med udgangspunkt i den enkelte borgers konkrete forudsætninger og behov for at understøtte, at borgeren får den fornødne støtte til at udvikle arbejdsevnen og bane vejen frem mod arbejdsmarkedet gennem en systematisk indsats og hyppig opfølgning.

Personen kan tilbydes flere på hinanden følgende ressourceforløb.

Efter regler, som var gældende frem til den 1. januar 2022 havde borgeren ikke pligt til at tage imod mere end ét ressourceforløb hvis borgeren var over 40 år. At borgeren afviser et ressourceforløb er ikke ensbetydende med, at borgeren har ret til førtidspension, hvis borgeren ikke opfylder betingelserne for det.

Efter regler, som gælder fra den 1. januar 2022 kan kommunen tilbyde mere end ét ressourceforløb for borgere over 50 år, hvis de selv ønsker det. Det gælder, uanset om det første ressourceforløb er begyndt før eller efter, at borgeren er fyldt 50 år.

Borgere under 50 år kan blive visiteret til flere på hinanden følgende ressourceforløb. Der er ikke fastsat en øvre grænse for, hvor mange ressourceforløb en borger kan tilbydes. Borgere mellem 40 og 50 år kan dog højst være i ressourceforløb i sammenlagt fem år, medmindre de ønsker yderligere ressourceforløb.

*Rehabiliteringsteam og -plan*

Rehabiliteringsteamet skal afgive indstilling om, hvorvidt borgeren skal gives jobafklaringsforløb, ressourceforløb, fleksjob, tilskud til selvstændigt erhvervsdrivende, anden beskæftigelsesrettet indsats eller førtidspension. Kommunen træffer afgørelse i sagen på baggrund af rehabiliteringsteamets indstilling.

Rehabiliteringsplanens forberedende del danner grundlag for sagens behandling i rehabiliteringsteamet, og skal bl.a. indeholde oplysninger om personens helbredsmæssige ressourcer og den praktiserende læges vurdering af personens helbredsmæssige situation i forhold til at kunne arbejde, som foretages på baggrund af en konsultation.

V. Praksis – Ankestyrelsens principmeddelelser

Principmeddelelserne er udvalgt i sammenhæng med de konkrete sager for at belyse vores praksis på de relevante områder. Der er ikke tale om en udtømmende liste.

Principmeddelelser om ressourceforløb:

24-14

Målgruppen for et ressourceforløb er især personer, hvor det er overvejende sandsynligt, at de uden en særlig, tværfaglig indsats vil ende med at få tilkendt førtidspension. Målgruppen kan også være personer med aktuelle komplekse problemer i form af f.eks. helbredsproblemer, misbrug, sociale forhold mv., hvor udsigten til at komme i ordinær beskæftigelse eller

uddannelse er lang.

1-15

Det er en betingelse for at være omfattet af målgruppen for et ressourceforløb, at den indsats, der er nødvendig for borgeren, er tværfaglig. Det vil sige en indsats fra forskellige dele af den kommunale forvaltning, men ikke nødvendigvis også en indsats fra sundhedsvæsenet. Det fritager ikke kommunen for at bevilge et ressourceforløb, at der i kommunens regi er en indsats, som kommunen vurderer, er tilstrækkelig, når betingelserne for et ressourceforløb i øvrigt er opfyldt, herunder at problemerne ikke kan være løst inden for et år.

82-16

Samtidig med afgørelsen om bevilling af ressourceforløb skal kommunen fastsætte den præcise varighed af ressourceforløbet. Kommunen kan tilbyde borgeren flere ressourceforløb efter hinanden. Kommunen skal inden ressourceforløbets afslutning træffe afgørelse om, hvilke indsatser der skal iværksættes fremadrettet. Hvis borgeren er over 40 år, har borgeren ikke pligt til at tage imod mere end ét ressourceforløb.

Hvis borgeren ikke ønsker et nyt ressourceforløb, men fortsat søger om forsørgelse fra kommunen, skal kommunen i samarbejde med borgeren tage stilling til, hvad der så skal ske. Kommunen skal tage stilling på grundlag af alle de muligheder, der findes for hjælp ud over ressourceforløb, fx kontanthjælp og tilbud efter beskæftigelsesindsatsloven. At borgeren afviser et ressourceforløb, er ikke ensbetydende med, at borgeren har ret til førtidspension, hvis borgeren ikke opfylder betingelserne for det.

42-17

Indsatsen i ressourceforløb skal være tværfaglig og sammenhængende og skal hjælpe personen videre i livet. Der skal med andre ord i højere grad (end tidligere) være fokus på, hvilke ressourcer den enkelte har, og hvordan disse kan udvikles. På kort sigt er målet, at den enkelte får bedre fodfæste, så arbejdsevnen kan udvikles. Målgruppen for et ressourceforløb er personer, hvor det er vanskeligt at fastsætte et konkret beskæftigelsesmål, men hvor der er behov for længerevarende udvikling af beskæftigelsesmæssige kompetencer, sociale færdigheder og/eller fysiske eller psykiske ressourcer. Personer, der tildeles ressourceforløb, har ofte brug for omfattende støtte for at blive klar til job eller uddannelse. Tværgående indsatser kan eksempelsvis være motiverende indsatser til en borger, der på grund af smerter og manglende tro på fremtiden har mistet motivationen for at udvikle arbejdsevnen.

58-18

Om betingelserne for ressourceforløb og førtidspension efter lovændring den 1. juni 2018. Et ressourceforløb er relevant, når der er et udviklingsperspektiv i forhold til personens arbejdsevne. Er det dokumenteret, eller er det på grund af særlige forhold helt åbenbart, at

arbejdsevnen ikke kan forbedres ved deltagelse i et ressourceforløb, skal et ressourceforløb ikke iværksættes. Ressourceforløb skal kun iværksættes, når der kan peges på indsatser, hvor der er en realistisk forventning om, at borgeren kan drage nytte af indsatsen og på sigt

forbedre sin situation og blive i stand til at deltage på arbejdsmarkedet, fx i et fleksjob. Førtidspension kan tilkendes personer, hvis arbejdsevne er varigt nedsat i et sådant omfang, at den pågældende ikke vil være i stand til at blive selvforsørgende ved indtægtsgivende arbejde, herunder i et fleksjob. Personer i alderen fra 18 til 39 år kan tilkendes førtidspension, hvis det er dokumenteret, eller det på grund af særlige forhold er helt åbenbart, at arbejdsevnen ikke kan forbedres ved deltagelse i relevante jobafklaringsforløb, ressourceforløb eller aktiverings-, revaliderings-, behandlingsmæssige eller andre foranstaltninger.

Kommunen træffer afgørelse om, at sagen overgår til behandling efter reglerne om førtidspension, når det er dokumenteret, eller det på grund af særlige forhold er helt åbenbart, at den pågældendes arbejdsevne ikke kan forbedres ved deltagelse i relevante jobafklaringsforløb, ressourceforløb eller aktiverings-, revaliderings-, behandlingsmæssige eller andre foranstaltninger.

24-20

Kommunens afgørelse lider af en retlig mangel, hvis kommunen ikke har udarbejdet eller opdateret rehabiliteringsplanens forberedende del eller ikke har indhentet en aktuel LÆ 265. Ankestyrelsen skal foretage en konkret væsentlighedsvurdering. Det betyder, at Ankestyrelsen vurderer, om manglen konkret har haft betydning for gyldigheden af kommunens afgørelse. Hvis kommunen har inddraget de samme oplysninger og nået de samme konklusioner, som kommunen ville have nået, hvis rehabiliteringsplanens forberedende del og LÆ 265 havde været udarbejdet eller opdateret, har manglen ikke betydning for afgørelsens gyldighed.

VI. De konkrete mødesager

38 udvalgte konkrete sager, heraf 18 forenklede, der belyser praksis om ressourceforløb.

1. sag

Vi stadfæster kommunens bevilling af et ressourceforløb. Borgeren lider af en hjerneskade efter bilulykke, stress, angst, træthed og nedsat koncentration. Der er behov for et forløb hos Center for Specialundervisning for Voksne (CSV) med strategier i forhold til at træne hukommelse og koncentration og der er behov for en afklaring af borgers arbejdsevne inden for et bredt fagområde under hensynstagen til borgers skånebehov og funktionsniveau. Borgeren har deltaget i et forløb hos Center for Hjerneskade målrettet arbejdsfastholdelse og afklaring af arbejdsevnen, men har ikke deltaget i en praktisk afklaring af den aktuelle arbejdsevne.

2. sag

Beskæftigelsesudvalget stadfæster kommunens bevilling af ressourceforløb. Borgeren lider af senfølger efter blodpropper i hjernen, kronisk hovedpine, nedsat gangfunktion, svimmelhed, slidgigt i hoften, lænderygproblemer og ”vindueskigger-syndrom”. Der er behov for varmtvandstræning for motion og bevægelse, hjælp til at stoppe med at indtage alkohol for at bedre borgers næringstilstand, og stoppe med at ryge. Der er også behov for en personlig jobformidler og en mentor og afklaring af borgerens boligsituation samt fremtidige muligheder for hjælp i hjemmet. Endeligt er der behov for en afklaring af borgers arbejdsevne inden for et bredt fagområde under hensynstagen til borgers skånebehov og funktionsniveau. Borgeren har deltaget i virksomhedspraktik i 2020, hvor skånehensynene ikke var tilgodeset, et jobkonsulentforløb og en praktisk afprøvning.

3. sag

Beskæftigelsesudvalget stadfæster kommunens bevilling af et ressourceforløb. Borgeren lider af angst, undvigeadfærd, skizoid personlighed, periodisk alkoholforbrug i skadelige mængder, overvægt, nervesmerter i ben og fødder og tendens til hævelse i begge underben. Der er behov for en støtte-kontaktperson til struktur i hverdagen, til at støtte borger i udredningsforløb fysisk og psykisk og i forløb ved misbrugscenter. Der er også behov for tilknytning til aktivitetstilbuddet Ritas Corner og for en vurdering af, om borgeren skal visiteres til praktisk bistand. Der er videre behov for en afklaring af borgers arbejdsevne inden for et bredt fagområde under hensynstagen til borgers skånebehov og funktionsniveau. Borger har deltaget i en enkelt virksomhedspraktik, hvor borger dog stoppede efter 5 uger.

4. sag

Beskæftigelsesudvalget stadfæster kommunens bevilling af et ressourceforløb. Borgeren lider af ADHD og kroniske smerter i skulder, albuer, ryg og højre fodled. Der er, foruden behov for en afklaring af borgers arbejdsevne inden for et bredt fagområde under hensynstagen til borgers skånebehov og funktionsniveau, også behov for tværfaglig smertebehandling, behandling hos en psykiater, et forløb hos Center for specialundervisning for voksne (CSV), en mentor og støtte til at fortsætte dine AA møder og for en vurdering af, om borger skal tilbydes et rehabiliterende forløb i forhold til udførslen af dagligdagsaktiviteter. Borgeren har været i et praktikforløb, hvor skånehensynene alene blev tilgodeset i slutningen af praktikken.

5. sag

Beskæftigelsesudvalget stadfæstelse kommunens henvisning til et nyt ressourceforløb. Borgeren er under 40 år og lider af uspecifik skizofreni, generaliseret angst og følger af anden mental retardering med ringe påvirkning af adfærd. Borgeren har afsluttet 10. klasse, har ikke tidligere haft en tilknytning til arbejdsmarkedet og modtager ressourceforløbsydelse. Borgeren har deltaget i håndholdt internt forløb på rengøringsværksted og virksomhedspraktikker som rengøringsassistent, hvoraf den seneste er kortvarig. På baggrund af, at borgeren fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

6. sag

Beskæftigelsesudvalget stadfæster kommunens henvise til et ressourceforløb. Borgeren er 51 år og lider af følger af anden blandet angsttilstand, angst, depression, alkoholafhængighedssyndrom med episodisk brug, komplekse langvarige eller kroniske ikke maligne smerter, degenerative forandringer i ryggen, KOL, smerter og astma. Borgeren er uddannet kok, har haft længerevarende tilknytning til arbejdsmarkedet, har senest arbejdet som maskinfører frem til 2008 og modtager ledighedsydelse. Borgeren har deltaget i virksomhedspraktik, der er kortvarige og afbrudt. På baggrund af, at borgeren fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

7. sag

Beskæftigelsesudvalget stadfæster kommunens henvisning til et ressourceforløb. Borgeren er 40 år og lider af komplekse langvarige eller kroniske ikke-maligne smerter, fibromyalgi, posttraumatisk belastningsreaktion (PTSD), følger af trafikulykke, piskesmældssyndrom, migræne og træthed. Borgeren er uddannet kosmetolog og social- og sundhedshjælper, har tidligere haft en begrænset tilknytning til arbejdsmarkedet, har senest arbejdet som social- og sundhedshjælper i nogle dage i 2015 og modtager ressourceforløbsydelse. Borgeren har deltaget i en virksomhedspraktik som socialpædagog, der er afbrudt og med fravær. På baggrund af, at borger fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

8. sag

Beskæftigelsesudvalget ophæver kommunens afgørelse om ressourceforløb. Kommunen kan ikke kræve, at borgeren deltager i endnu et ressourceforløb.

Borgeren er over 50 år og kan derfor kun tilbydes mere end et ressourceforløb, hvis han ønsker det.

9. sag

Beskæftigelsesudvalget stadfæster kommunens henvisning til et ressourceforløb.

Borgeren er 52 år og lider af lændesmerter og coccygodi samt mindre diskusprolaps uden spinalstenose eller rodaffektion. Borgeren er i udredning for hyperparathyroid og hyperkalkæmi og for gigt. Borgeren er idrætsleder og har arbejdet forskellige steder. I en længere årække har borger passet en syg i hjemmet. Siden 2019 har borgeren modtaget kontanthjælp. Af oplysninger fra virksomhedskonsulent fremgår det, at borgeren i begrænset omfang kan varetage huslige opgaver, og at der er betydelige funktionsmæssige begrænsninger, og at det ikke er muligt at udarbejde realistiske skånehensyn.

Beskæftigelsesudvalget lægger navnlig vægt på, at borgeren ikke har været i virksomhedspraktik, og at der er planlagt yderligere lægelig udredning.

10. sag

Beskæftigelsesudvalget stadfæster kommunen henvisning til et ressourceforløb.

Borgeren er 21 år og lider af emotionel ustabil personlighedsstruktur af borderline type. Begavet i den nederste af normalområdet og belastet barndom. Støtte fra lokalpsykiatrien er anbefalet. Har bestået 9. klasse, dog ikke matematik. Der har været iværksat kortere virksomhedspraktik, hvor fremmødet ikke var stabilt. Der er behov for yderligere støtte fra lokalpsykiatrien og afklaring af arbejdsevne.

11. sag

Beskæftigelsesudvalget stadfæster kommunens henvisning til et ressourceforløb.

Borgeren lider af fibromyalgi, periodisk depression og generaliseret angst. Hun har været på smerteklinik og er i medicinsk behandling for depression. Det er uklart, hvor meget terapeutisk behandling borgeren har fået, og om der er behov for yderligere. Borgeren har været i en praktik i et internt pakkeri, hvor hun har arbejdet en timer om ugen, det har ikke været muligt at øge i tid. Borgeren har været udfordret i forhold til de finmotoriske opgaver, og skånehensynene har derfor ikke været fuldt tilgodeset. Borgeren er ikke er afklaret i forhold til det brede arbejdsmarked. Borgeren indstilles til et 2-årigt ressourceforløb med behov for yderligere afklaring og undersøgelse af behovet for yderligere behandling for depression og angst.

12. sag

Beskæftigelsesudvalget ændrer kommunens afgørelse om bevilling af ressourceforløb. Kommunen skal påbegynde en sag om førtidspension. Borgeren lider af smerter i bevægeapparatet, belastningsreaktioner og periodisk depression. Borgeren er tilkendt fleksjob i 2008, og har arbejdet i fleksjob som rengøringsassistent i 2016-2019 6 timer om ugen med 50 %. Borgeren er efterfølgende sygemeldt. Rehabiliteringsteamet indstiller til et 2-årigt ressourceforløb og peger på at de psykologiske behandlingsmuligheder ikke er udtømte. Hverken rehabiliteringsteamet eller kommunen peger på indsatser, der reelt vil kunne forbedre borgerens arbejdsevne i et sådant omfang, at hun vil kunne arbejde mere end i hendes seneste fleksjobansættelse. Der er ikke udviklingsperspektiv for borgerens arbejdsevne, og sagen skal overgå til behandling efter reglerne om førtidspension.

13. sag

Beskæftigelsesudvalget stadfæster, at kommunen kan henvise borger til et ressourceforløb. Borgeren er 19 år gammel. Borgeren lider af Aspergers syndrom, angst, migræne og PCOS. Borgeren er ufaglært og har ikke tidligere været på arbejdsmarkedet. Borgeren har været på landsholdet i skydning. Borgeren indstilles til 3-årigt ressourceforløb. Der er behov for at undersøge mulighederne for at bedre borgerens funktionsniveau fx ved socialpædagogisk støtte. Der er på sigt behov for afklaring af arbejdsevne og/eller evt. en STU.

14. sag

Vi stadfæster kommunens afgørelse om, at borgeren ikke har ret til ressourceforløb. Borgeren er fyldt 18 år i juni 2022. Borgeren har ikke modtaget længerevarende offentlig forsørgelse eller deltaget i beskæftigelsesrettede indsatser. Borgeren lider af sjælden sygdom Fanconi Anemia og autisme atypisk, desuden er borgeren normal begavet. Kommunen er ved at undersøge, hvilket uddannelsestilbud borgeren skal have, herunder om borgeren er i målgruppe for STU eller FGU.

15. sag

Beskæftigelsesudvalget stadfæster kommunens afgørelse om at henvise borgeren til ressourceforløb. Borgeren er 33 år og lider af sjælden sygdom Ehlers-Danlos, lændesmerter med ischias, depressiv enkeltepisode og skadelig brug af cannabis. Borgeren har senest arbejdet i 2019 som lastbilchauffør. Borgeren fik i 2021 jobafklaringsforløb. Borgeren indstilles til 3-årigt ressourceforløb. Der er behov for kontrol af Ehlers-Danlos, idet borgeren ikke er set siden diagnosticering, udredning og evt. behandling/medicin for depression og støtte i hverdagen. Der er også behov for praktik afklaring af arbejdsevne.

16. sag

Beskæftigelsesudvalget stadfæster kommunens afgørelse om at henvise borgeren til ressourceforløb. Borgeren er 33 år. Borgeren lider af fibromyalgi, psoriasisgigt og skoliose. Borgeren har tidligere haft en sporadisk tilknytning til arbejdsmarkedet frem til 2018. Borgeren har været i længere forløb i SamFocus, hvor borgeren har deltaget i to praktikker og der er lavet en funktionsevnebeskrivelse. Praktikkerne har været 2 timer om ugen og borgerens fremmøde har været yderst sparsomt. Ved seneste praktik er borgerens fremmøde på 11%. Borgeren indstilles til 3-årigt ressourceforløb. Der er behov for at undersøge, om borgeren kan få behandling ved Center for Komplekse Symptomer og/eller modtage hjælpemidler fra voksenafdelingen. Der er også behov for et mestringsforløb og herefter afklaring af arbejdsevne med tilknyttet mentor.

17. sag

Beskæftigelsesudvalget stadfæster kommunens afgørelse om at henvise borgeren til et ressourceforløb. Der er tale om en 30-årig borger, der lider af flere psykiske problemstillinger, bl.a. ængstelig personlighedsstruktur af borderline type med paranoide træk og angst, dårlig begavelse og visse knæ- og ryggener. Sporadisk tilknytning til arbejdsmarkedet. Borgeren har i tidligere ressourceforløb deltaget i flere virksomhedspraktikker, hvor arbejdsindsatsen har været meget afhængig af branche og opgaverne – trives bedst som køkkenhjælper. Er genhenvist til psykiatrien mhp. udredning for andre psykiske problemstillinger. Rehabiliteringsteamet indstiller til et étårigt ressourceforløb. Der er behov for en samlet beskrivelse af borgers psykiske helbredsforhold, herunder diagnoser, behandlingsmuligheder og skånehensyn. Den psykiatriske vurdering kan med fordel foretages af Klinisk Funktion. Der er fortsat brug for støttende indsatser. Afhængigt af udredningsresultater, kan der være behov for en afklaring og udvikling af borgers arbejdsevne.

18. sag

Beskæftigelsesudvalget stadfæster kommunens afgørelse om at henvise borgeren til et ressourceforløb. Der er tale om en 27-årig borger, der lider af svære kroniske non-maligne smerter i bevægeapparatet, herunder fibromyalgi, ADHD med nedsat kognitivt funktionsniveau samt blandet udviklingsforstyrrelse af specifikke færdigheder. Senest udviklet angst og en akut belastningsreaktion. Borgeren er uddannet bager og konditor, og har senest arbejdet som bager.

Rehabiliteringsteamet indstiller til et 3-årigt ressourceforløb. Borgeren er tilknyttet Tværfagligt Smertecenter og kan genhenvises psykiatrien, når funktionsniveauet er forbedret. Der er fortsat behov for socialpædagogisk støtte, og på sigt behov for hensynstagende afklaring af arbejdsevnen med relevant støttende indsats.

19. sag

Beskæftigelsesudvalget stadfæster kommunens afgørelse om at henvise borgeren til et 3- årigt ressourceforløb. Borgeren er 35 år og har flere psykiske diagnoser i form af ADHD og personlighedsforstyrrelse samt flere bi-diagnoser. Herudover lider borgeren af en spiseforstyrrelse og søvnbesvær. Borgeren har ikke nogen uddannelse og har haft en ustabil skolegang. Borger har tidligere haft en sporadisk tilknytning til arbejdsmarkedet. Der er behov for en afklaring af arbejdsevnen inden for et bredt fagområde under hensynstagen til borgerens skånebehov og funktionsniveau. Der er også behov også for at støtte borgeren i at få egen bolig og bostøtte. Der er ligeledes behov for, at borgeren får støtte til opnå større balance i forhold til søvn og energiniveau. Når borgerens sociale situation er stabiliseret bør det overvejes, om det er relevant med et behandlingsforløb ved lokalpsykiatrien. På baggrund af, at borgeren fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

20. sag

Beskæftigelsesudvalget stadfæster kommunens afgørelse om at henvise borger til et nyt 1- årigt ressourceforløb. Borger er 40 år og lider af en tarmlidelse, som medfører hyppige toiletbesøg. Herudover lider borger af en generaliseret angsttilstand, som er forværret de seneste år med tendens isolation. Behandlings- og aktiveringstilbud har været umulige at gennemføre, da borger udvikler udtalte gastrointestinale gener med massiv diarrétendens ved anmodning om deltagelse i selv de mest hensyntagende tilbud. Borgeren har ikke nogen uddannelse og har tidligere haft en længerevarende tilknytning til arbejdsmarkedet. Borger har senest været i beskæftigelse som scenemedarbejder ved et teater i perioden 2001 til 2013. Borgerens forsørgelsesgrundlag har siden august 2019 været ressourceforløbsydelse, hvor borgeren fik bevilget et 3-årigt ressourceforløb. På baggrund af, at borgeren efter sit første ressourceforløb fremstår med komplekse problemer og behov for en længevarende tværfaglig indsats, vurderes det, at borgeren opfylder betingelserne for et ressourceforløb. Der er behov for en funktionsevnebeskrivelse i hjemmet. Funktionsevnebeskrivelsen skal bruges til at vurdere relevante arbejdsopgaver, optimale arbejdsstillinger og skånehensyn. Der er herefter behov for en afklaring af borgers arbejdsevne i hjemmet under hensynstagen til borgerens skånebehov og funktionsniveau.

21. sag

Beskæftigelsesudvalget stadfæster kommunens bevilling af et ressourceforløb. Borgeren lider af angst, alkoholafhængighedssyndrom afholdende, avasiv medikamentel behandling og cannabisafhængighedssyndrom, periodisk brug. Der er behov for, at borgeren fortsætter behandlingsforløb ved misbrugscenteret. Der er også behov for at bedre borgers funktionsniveau privat og i sociale sammenhænge, og for at bedre borgers funktionsniveau i hjemmet og i forhold til borgerens søvnudfordringer. Der er desuden behov for en afklaring af borgerens arbejdsevne inden for et bredt fagområde under hensynstagen til borgers skånebehov og funktionsniveau. Borgeren har senest deltaget i virksomhedspraktik i 2019, men denne praktik måtte stoppes.

22. sag

Beskæftigelsesudvalget stadfæster kommunens afgørelse om et ressourceforløb på 18 måneder. Vi finder på baggrund af borgerens helbredsmæssige og sociale forhold og behovet for afklaring og udvikling af borgerens arbejdsevne samt rehabiliteringsteamets anbefalinger af indsatser i ressourceforløbet ikke grundlag for at tilsidesætte kommunens vurdering af, at ressourceforløbets varighed skal være 18 måneder.

23. sag

Beskæftigelsesudvalget stadfæster, at kommunen kan henvise borger til et nyt ressourceforløb. Borgeren er under 40 år og lider af PTSD, angst, depression, stress, følger af skæv ryg (skoliose) samt blod- og jernmangel. Borgeren er ufaglært, kom til Danmark i 1991, har tidligere haft en begrænset tilknytning til arbejdsmarkedet, har senest arbejdet som ekspedient i en slikbutik frem til 2006 og modtager ressourceforløbsydelse. Borgeren har kun deltaget i en enkelt kortvarig virksomhedspraktik. På baggrund af, at borgeren fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

24. sag

Beskæftigelsesudvalget stadfæster, at kommunen kan henvise borger til et ressourceforløb. Borgeren er 49 år og lider af følger af alkoholafhængighedssyndrom, tobaksmisbrug, morfinmisbrug, socialangst, følger af brud på kraveben og i håndled samt smerter. Borgeren er ufaglært, har tidligere haft en længerevarende tilknytning til arbejdsmarkedet, har senest arbejdet som murerarbejdsmand i et par måneder frem til januar 2020 og modtager kontanthjælp. Borgeren har ikke deltaget i virksomhedspraktik. På baggrund af, at borgeren fremstår med komplekse problemer og behov for en længerevarende tværfaglig indsats, vurderes det, at borgeren opfylder betingelserne for et ressourceforløb. Der er et udviklingsperspektiv for arbejdsevnen, og det er derfor relevant at igangsætte et ressourceforløb.

25. sag

Beskæftigelsesudvalget stadfæster kommunens afgørelse om at henvise borgeren til et ressourceforløb. Borgeren er 46 år og har smerteproblematik(ryg), stress og reduceret kognitiv funktion. Har for nyligt været belastet af skilsmisse og en søns stofmisbrug. Er uddannet social- og sundhedshjælper. Seneste ansættelse var frem til august 2018. Har modtaget sygedagpenge siden 2019. Har deltaget i almindelige beskæftigelsesrettede tilbud, stresshåndtering, smertehåndtering og flere perioder med virksomhedspraktik. Læge anbefaler rygtræning, fysioterapi og smertehåndteringskursus og psykolog med henblik på at opnå selvtillid. Der er behov for funktionsevnebeskrivelse i eget hjem og mentorstøtte samt yderligere virksomhedspraktik.

26. sag

Beskæftigelsesudvalget stadfæster, at kommunen kan henvise borgeren til et ressourceforløb.

Borger er 33 år og linder af whiplash-symptomer, hovedpine, smerter i nakke og skulder samt yderside af lårene efter ulykke i 2009. Har agorafobi med panikangst. IQ 88. Har gennemført folkeskolen til og med 10. klasse. Seneste virksomhedspraktik var i 2017. Skånebehov var ikke iagttaget. Har været på kontanthjælp siden 2010. Der er behov for forløb omkring angsteksponeringsterapi, og borger skal støttes i at få støtte til struktur og strategier i hverdagen og støtte til at sige fra i forhold opgaver, borger ikke kan holde til. Og der er behov for ny virksomhedspraktik.

27. sag

Beskæftigelsesudvalget ophæver kommunens afgørelse om bevilling af ressourceforløb. Kommunen har ikke stedlig kompetence til at træffe afgørelse.

Borger var flyttet til en anden kommune, da afgørelsen blev truffet. Den kommune borger bor og opholder sig har kompetence til at træffe afgørelse.

28. sag

Beskæftigelsesudvalget ændrer kommunens afgørelse om en almindelig beskæftigelsesrettet indsats. Borger har ret til et ressourceforløb.

Borgeren er 50 år. Borgeren har skulderproblemer og hurtig udtrætning af arm. Borgeren er normaltbegavet. Tegn på ADD og stress. Afprøvning af ADHD-medicin anbefales. Borgeren anbefales mentor til planlægning og motion. Borger er uddannet butiksassistent. Senest har borgeren arbejdet som kontorassistent fra 2008-2012. Der har været bevilget 5-årigt ressourceforløb fra 2016. Iværksat virksomhedspraktik er ikke beskrevet. Der er beskrevet komplekse problemer ud over ledighed. Problemerne er ikke afklaret eller løst. Der er fortsat behov for en tværfaglig indsats med støtte fra mentor til planlægning og støtte til motion. Videre er der behov for en afklaring af arbejdsevne.

29. sag

Beskæftigelsesudvalget stadfæster kommunens afgørelse om at henvise borgeren til et ressourceforløb. Der er tale om en 30-årig person, der lider af ADHD, emotionel ustabil personlighedsstruktur og følger efter hovedtraume. Borgeren har i tidligere ressourceforløb deltaget i virksomhedspraktik i 2014 og 2017, begge praktikker var meget præget af fravær. Borgeren har også haft coach og mentorforløb og er henvist til kommunikationscenter, hvor hun får individuel råd og vejledning, hvor fokus er at genfinde og automatisere relevante kompensationsstrategier til at opnå en mere hensigtsmæssig og sammenhængende hverdag. Borgeren er bevilget bostøtte med god effekt allerede efter kort tid. Rehabiliteringsteamet indstiller til 2-årigt ressourceforløb den 22. juni 2022. Der er behov for fortsat bostøtte, som kan støtte dig i strukturen og planlæggelse af hverdagen. Der er også behov for en afklaring af arbejdsevnen med tilknyttet virksomhedsmentor.

30. sag

Beskæftigelsesudvalget hjemviser sagen med henblik på forelæggelse for rehabiliteringsteamet. Borgeren lider er smerter og hypermobilitetssyndrom. Borgeren har været sygemeldt siden 2013 og været på kontanthjælp fra 2014. Hun har deltaget i flere praktikker uden at kommer tættere på arbejdsmarkedet, hun har i alle praktikkerne udvist en begrænset arbejdsevne på mellem 6-9 timer om ugen.

31. sag

Beskæftigelsesudvalget ændrer kommunens afgørelse om ressourceforløb. Kommunen kan ikke kræve, at borgeren deltager i endnu et ressourceforløb. Borger er 46 år og er i 2018 bevilget til et 4-årigt ressourceforløb. I 2022 bevilges borger endnu et 2-årigt ressourceforløb. Det følger af reglerne, at borgere mellem 40 og 50 år højst kan være i ressourceforløb i sammenlagt fem år, medmindre de ønsker yderligere ressourceforløb.

32. sag

Beskæftigelsesudvalget ophæver kommunens afgørelse, da kommunen ikke kan kræve, at borgeren deltager i endnu et ressourceforløb. Borgeren er 54 år og var i 2019 og 2020 bevilget ressourceforløb på hhv. ét og to år. Kommunen kan kun tilbyde mere end et ressourceforløb til borgere over 50 år, hvis de ønsker det.

33. sag

Beskæftigelsesudvalget ophæver kommunens afgørelse, da kommunen ikke kan kræve, at borgeren deltager i endnu et ressourceforløb. Borgeren er 59 år og var i 2019 bevilget ressourceforløb på tre år.

34. sag

Beskæftigelsesudvalget stadfæster kommunens afgørelse om henvisning til ressourceforløb. Borgeren lider af fibromyalgi, som giver smerter, udtrætning af muskler, hukommelses- koncentrationsbesvær og et mental trætbarhed. Borgeren bruger lang tid på at udføre almindelige daglige funktioner. Borgeren har modtaget revalidering til kontoruddannelse. Borgeren har ikke været i beskæftigelse siden 2015. Borgeren har deltaget i træning i 2020 med en oplevelse af bedring og øget motivation for at komme i arbejde. Borgeren har været i praktik i to måneder i 2022, hvor borgerens fremmøde var begrænset grundet smerter. Borgeren indstilles til 2-årigt ressourceforløb. Der er behov for afklaring af arbejdsevne med tilknytning af ergoterapeut og mentor.

35. sag

Beskæftigelsesudvalget stadfæste kommunens henvisning til ressourceforløb. Borgeren lider af tarmsygdom, foraminær stenose, kronisk eksem, smerter i bevægeapparatet og psykiske gener. Borgerens alkoholforbrug er tiltagende. Borgeren har modtaget offentlig forsørgelse siden 2010, herunder revalidering fra 2011 til 2014. Borgeren har deltaget i beskæftigelsesrettede indsatser og ved seneste forløb i 2020 lykkedes det ikke at arbejde med borgerens udfordringer eller etablere virksomhedspraktik. Borgeren indstilles til 3-årigt ressourceforløb. Der er behov for konsultation ved psykiater, tværfaglig smertehåndtering, støtte til træning og støtte til at reducere borgerens alkoholforbrug. Der er herefter behov for en afklaring og udvikling af borgerens arbejdsevne.

36. sag

Beskæftigelsesudvalget stadfæster kommunens afgørelse om at henvise borgeren til et nyt 2 –årigt ressourceforløb. Borger er under 40 år og har diagnosen fibromyalgi og har psykiske diagnoser i form af periodisk depression og emotionel ustabilt personlighedsstruktur af borderline typen. Borgeren er ufaglært og har tidligere har haft en længerevarende tilknytning til arbejdsmarkedet. Borgeren har senest været i beskæftigelse i 2018. På baggrund af, at borgeren efter sit første ressourceforløb fremstår med komplekse problemer og behov for en længevarende tværfaglig indsats, vurderes det, at borgeren opfylder betingelserne for et ressourceforløb. Der er behov for en afklaring af arbejdsevnen inden for et bredt fagområde under hensynstagen til borgers skånebehov og funktionsniveau. Borgeren vil desuden have gavn af at deltage i træningsforløb, herunder mestringsforløb med henblik på at opnå større fysisk og psykisk trivsel.

37. sag

Beskæftigelsesudvalget stadfæster, at kommunen kan henvise borger til et 3- årigt ressourceforløb. Borgeren er 49 år og lider af smerter i bevægeapparatet. Borgeren har fået påvist slidgigt og seneskedehindebetændelse i begge knæ samt diskusprolaps og slidgigt i ryggen. Herudover lider borgeren af overvægt og nedsat syn. Borgeren er bevægelsesbesværet og anvender rollator, når hun færdes uden for eget hjem. Borgeren har ikke nogen uddannelse og har tidligere haft en begrænset tilknytning til arbejdsmarkedet.

38. sag

Beskæftigelsesudvalget stadfæster, at borgeren ikke har ret til et ressourceforløb fra et tidligere tidspunkt end den 28. juni 2022.

Kommunen træffer den 28. juni 2022 afgørelse om, at borgeren har ret til et 3-årigt ressourceforløb. Borgeren finder, at kommunen burde have truffet afgørelse om ressourceforløb med tilbagevirkende kraft, således at der bevilges et ressourceforløb med virkning fra den 7. oktober 2021, hvor borgeren fik et mundtligt afslag på ressourceforløb.